1.Ievads

Eiropas Savienība (ES) vienmēr viena no pirmajām izstrādājusi stabilu un zinātniski pamatotu dzīvnieku labturības tiesisko regulējumu. Komisija no agrākās pieredzes sapratusi, ka šāds modelis var būt ilgtspējīgs tikai tad, ja izplatās arī starptautiski.

Veicināt dzīvnieku labturību un godīgu konkurenci visā pasaulē Komisijai joprojām ir viena no dzīvnieku labturības prioritātēm.

Komisija dzīvnieku labturībā starptautiski darbojas ar vispārēju mērķi popularizēt ES vērtības attiecībā uz dzīvniekiem, vairot informētību par dzīvnieku labturību un veicināt augstus tās standartus visā pasaulē, jo īpaši ES tirdzniecības partneru vidū, tādējādi atspoguļojot ES modeli un principus. Dzīvnieku labturības standartu celšana pasaules mērogā palīdz arī panākt vienlīdzīgus konkurences apstākļus ES un ārpussavienības operatoriem.

2012. gadā Komisija ar ES dzīvnieku aizsardzības un labturības stratēģiju 2012.–2015. gadam nolēma turpināt starptautisko darbību dzīvnieku labturības jomā.

Komisija norādīja, ka dzīvnieku labturības noteikumi jāiekļauj divpusējos tirdzniecības nolīgumos vai jāveido cita veida sadarbība, un ka arī jāattīsta konkrēta sadarbība ar ārpussavienības valstīm.

Komisija arī vēlējās turpināt aktīvu daudzpusēju sadarbību, jo īpaši Pasaules dzīvnieku veselības organizācijā (OIE) un ANO Pārtikas un lauksaimniecības organizācijā (FAO), kā arī Eiropas kaimiņattiecību politikas ietvaros.

Šo ziņojumu pieņemt paredz minētā ES stratēģija. Tas ir svarīgs solis, kas sperts, pārskatot starptautiskos pasākumus,, , kādi dzīvnieku labturībā īstenoti pēdējo 15 gadu laikā.

2.Mērķi

Ziņojuma mērķis ir sniegt pārskatu par tiem galvenajiem starptautiskajiem pasākumiem attiecībā uz produktīvo dzīvnieku labturību, kurus ar ES dalībvalstu atbalstu īstenojusi Komisija.

Tas izvērtē, kādi rezultāti pasaules mērogā bijuši dzīvnieku labturības standartu veicināšanas pasākumiem un analizē, kā šie pasākumi palīdzējuši nodrošināt vienlīdzīgus konkurences apstākļus ES un ārpussavienības valstu operatoriem.

Tāpēc ziņojuma mērķis ir apzināt, kuri pasākumi un rīcībpolitiskie instrumenti 2004.–2016. gadā bijuši visrezultatīvākie.

Ziņojums balstās uz “Study on the impact of animal welfare international activities” (tekstā “pētījums”). Tajā ņemts vērā arī pētījums “Assessing farmers' cost of compliance with EU legislation in the fields of environment, animal welfare and food safety”. Pēdējais pētījums nav veltīts dzīvnieku labturībai, bet satur šim ziņojumam būtisku informāciju.

3.Starptautiskie pasākumi

Komisijas starptautiskie dzīvnieku labturības pasākumi notiek gan daudzpusējā, gan divpusējā līmenī.

Daudzpusēji pasākumi ir pasākumi, kas veikti pasaules mērogā aktīvu starptautisku starpvaldību organizāciju satvarā (piem., OIE, FAO).

Divpusēji pasākumi ir sadarbība ar atsevišķām ārpussavienības valstīm vai tādām reģionālām ārpussavienības valstu grupām kā Mercosur. Šāda sadarbība var notikt saskaņā ar tirdzniecības nolīgumiem vai citādā veidā (sk. II pielikumu).

Svarīgākie instrumenti, kas vairo informētību par dzīvnieku labturību, ir tādas izglītošanas un darbībspējas veidošanas iniciatīvas kā programma ““Labāka apmācība nekaitīgai pārtikai” (BTSF) un Tehniskās palīdzības un informācijas apmaiņas instruments (TAIEX), ES pētniecības programmas , kā arī speciāli orientēti projekti.

3.1.Vispārīgi apsvērumi